Chris Fearne / Facebook .td_uid_2_6051b910e133f_rand.td-a-rec-img{text-align:left}.td_uid_2_6051b910e133f_rand.td-a-rec-img img{margin:0 auto 0 0} Is-sitwazzjoni bħalissa mhi feliċi xejn. Ma rridx inkun xagħra f'ras l-awtoritajiet tas-saħħa:- numri jikbru; varjant ġej; min jgħid biex nagħmlu lock down totali; min jokrob li n-negozju sejjer lura; min irid jagħlaq l-ajruport; min irid jitlaqqam; min jibża' jitlaqqam u fuq kollox issib min erħilu jagħmel kollox għaġna politika biex ikun jista' jsawwat lill-Gvern tal-ġurnata. Din il-pandemija kienet xi ħaġa bla preċedent għalina lkoll. U mhix idea tajba li wieħed jagħmel kalkoli ta' meta u mhux se jeħles minnha. Minkejja dan wieħed jifhem il-ħerqa tal-awtoritajiet (u anke tan-nies) li jaraw id-dawl fin-naħa l-oħra tal-mina, biex forsi l-affarijiet jiġu xi darba għan-normal. Għalhekk nifhem u nemmen illi kull pass li sar minn kull gvern f'Malta u barra, u intqal xi ntqal mill-awotritajiet, dejjem sar għall-ġid u jkun iblah u sempliċi opportunist min jipprova jieħu xi spunt biex jagħmel kapital politiku. Jidher illi fiċ-ċirkostanzi u f'dan l-istadju, l-unika tama li tista' tressaqna lejn in-normalità hija l-vaċċin. Ma nistgħux ngħidu li nkunu qrobna lejn din in-normalità jekk il-vaċċin ma jkunx ħadu kulħadd. Ovvjament ċertezza ma hemm f'xejn, iżda jekk wieħed se jippretendi xi riżultati trid tkun tlaqqmet il-merħla kollha. Inutli nlaqqam nofs il-merħla u nippretendi li nara r-riżultati tal-famuża herd immunity. Għalhekk hu fid-dmir tal-awtoritijiet li jgħaġġlu kemm jifilħu fit-tilqim biex jibdew jidhru xi riżultati. Illi però wieħed irid jibda minn xi mkien, u kif seħħ, l-ewwel li bdew jiġu mlaqqma huma dawk li l-aktar kienu f'riskju. Għall-anqas sa kemm titlaqqam il-popolazzjoni kollha jibdew jiġu evitati l-imwiet ta' dawk li l-aktar qegħdin f'riskju. Iżda jkolli ngħid li l-affarijiet mhux mexjin fl-ordni li suppost. Tlaqqmu ħafna persuni vulnerabbli. Però oħrajn baqgħu b'xejn. Min hu vulnerabbli u huwa ftit iżgħar fl-età ma ssejjaħx għat-tilqima, anke jekk milqut b'mard kroniku serju u huwa f'riskju serju. Min-naħa l-oħra nies li ilhom snin mejta jew 40 sena msefrin ġew mitluba jersqu għat-tilqima. Nemmen illi anke fejn jidħlu sezzjonijiet ta' ħaddiema, l-affarijiet setgħu u għadhom jistgħu jsiru ferm aħjar. Kif għandu jkun bdew jiġu mlaqqma l-frontliners mediċi; imbagħad għaddejna għal frontliners li mhumiex mediċi. Hawn ikolli ngħid illi kien hemm ħafna sezzjonijiet ta' ħaddiema li bl-ebda tiġbid ta' immaġinazzjoni ma nistax nifhem kif jistgħu jissejħu frontliners mhux mediċi. Mhux se nindika jien imma nħalli lill-qarrej jiddeċiedi min fost dawn il-kategoriji kien jimmerita li jaqbeż il-kju jew le. Sa issa infurmat li fost oħrajn tlaqqmu: • il-pulizija, • l-għalliema, • il-forzi armati, • il-protezzjoni ċivili, • il-ġudikatura, • il-ħaddiema tal-Water Services f'kull grad, • il-ħaddiema tal-Wasteserv f'kull grad, • u finalment kif qrajt f'ġurnal lokali anke ħaddiema ta' kumpaniji privati fil-kostruzzjoni. Min-naħa l-oħra ħaddiema fis-supermarkets , ħaddiema fil-banek, avukati, periti u oħrajn li l-ħin kollu bin-nies quddiem wiċċhom ma nagħtaw l-ebda preferenza minkejja li talbuha. Mill-kategorija tan-nies li ħadu t-tilqima li semmejt aktar 'il fuq ċertament li hemm min hu espost ferm u ferm anqas minn dawk li għadni kif semmejt issa. Dan in-nuqqas ta' kordinament m'għandux ikun, u għandhom jiġu evitati. L-awtoritajiet li qed jieħdu dawn it-tip ta' deċiżjonijiet għandhom jassiguraw li jieħdu deċiżjonijiet għaqlin u mhux bilfors mgħaġġlin, li ma joħolqu l-ebda inġustizzja ma' ħaddieħor, fis-sens illi f'dan l-istadju kritiku jevitaw li jamministraw it-tilqima lil min mhux daqshekk espost jew bżonnha, u jħallu lil min hu verament vulnerabbli jew espost, jistenna. .td_uid_3_6051b910e16ae_rand.td-a-rec-img{text-align:left}.td_uid_3_6051b910e16ae_rand.td-a-rec-img img{margin:0 auto 0 0}